CELEX: 62008CN0474
Language: hu
Date: 2008-11-04 00:00:00
Title: C-474/08. sz. ügy: 2008. november 4-én benyújtott kereset – Az Európai Közösségek Bizottsága kontra Belga Királyság

7.2.2009   
            
            
               HU
            
            
               Az Európai Unió Hivatalos Lapja
            
            
               C 32/13
            
         2008. november 4-én benyújtott kereset – Az Európai Közösségek Bizottsága kontra Belga Királyság
   (C-474/08. sz. ügy)
   (2009/C 32/21)
   Az eljárás nyelve: francia
   Felek
   
      Felperes: az Európai Közösségek Bizottsága (képviselők: M. Patakia és B. Schima meghatalmazottak)
   
      Alperes: Belga Királyság
   Kereseti kérelmek
   
               —
            
            
               A Bíróság állapítsa meg, hogy a Belga Királyság
               mivel nem fogadott el rendelkezést arról, hogy a villamos energia belső piacára vonatkozó közös szabályokról és a 96/92/EK irányelv hatályon kívül helyezéséről szóló, 2003. június 26-i 2003/54/EK európai parlamenti és tanácsi irányelv (1) 23. cikke (5) bekezdésével összhangban az átviteli- vagy elosztórendszerhez való hozzáférés megtagadásának eseteiben a szabályozó hatósághoz lehet fordulni, amely két hónapon belül kötelező erejű döntést hoz,
               bizonyos, a tarifák kiszámítása szempontjából meghatározó jelentőségű elemeket kivont a szabályozó hatóságoknak a 2003/54/EK irányelv 23. cikkének (2) bekezdésében meghatározott hatásköre alól,
               nem teljesítette az ezen irányelvből eredő kötelezettségeit;
            
         
               —
            
            
               a Belga Királyságot kötelezze a költségek viselésére.
            
         Jogalapok és fontosabb érvek
   A Bizottság elsősorban arra hivatkozik, hogy nem végezték el a 2003/54/EK irányelv 23. cikke (5) bekezdésének a belga jogba történő átültetését. A belga jognak a villamos energia piacának szervezésére vonatkozó lényeges rendelkezései ugyanis olyannyira általánosak, hogy nem teszik lehetővé annak biztos meghatározását, hogy a villamosenergia-átviteli- vagy elosztórendszerhez való hozzáférést megtagadó határozatok esetében fennáll-e az önálló jogorvoslati kérelem benyújtásának joga. Az említett rendelkezések nem teremtették meg az eljárás pontos keretét, és a szabályozó hatóság – jelen esetben a Commission nationale de régulation de l'électricité (a továbbiakban: CRE) – válasza tekintetében semmilyen határidőt nem írtak elő.
   A felperes másodsorban azt rója fel az alperesnek, hogy megsértette a 2003/54/EK irányelv 23. cikkének (2) bekezdését azzal, hogy a Királynak – azaz a CRE-től eltérő hatóságnak – biztosított hatáskört a nemzeti érdekű és az európai érdekű beruházásokat érintő értékcsökkenési leírásokra és kedvezménykülönbözetre vonatkozó különös szabályok meghatározására. A fenti eljárás nem egyeztethető össze az említett cikkel, mivel vélhető, hogy a szabályozó hatóságnak egyik fenti esetben sincs befolyása az átviteli és elosztási tarifák kiszámítása vagy meghatározása céljából alkalmazott módszerekre.
   
      (1)  HL L 176., 37. o.; magyar nyelvű különkiadás 12. fejezet, 2. kötet, 211. o.